pythainlp/thaigov-v2-corpus-22032023 huggingface dataset:
วันอังคารที่ 7 มีนาคม 2566
How to ใช้สิทธิจองโรงแรม / ที่พัก ‘เราเที่ยวด้วยกัน’ เฟส 5
.....
โครงการเราเที่ยวด้วยกัน เฟส 5 เปิดระบบให้จองโรงแรมที่พักเป็นวันแรกในวันนี้ (7 มี.ค. 66 - 26 เม.ย.66) ตั้งแต่เวลา 06.00 - 23.00 น. จำนวน 560,000 สิทธิ (ห้องพัก) เริ่มเข้าพักได้ตั้งแต่วันที่ 10 มี.ค. - 30 เม.ย. 66
.
วิธีการจองโรงแรม / ที่พัก ใช้สิทธิเราเที่ยวด้วยกันเฟส 5
1.ประชาชนที่เคยลงทะเบียนเราเที่ยวด้วยกัน เฟส 1 - 4 แล้ว ให้กดรับหลักเกณฑ์และเงื่อนไขบนแอปฯ เป๋าตัง ส่วนประชาชนที่ไม่เคยลงทะเบียนต้องลงทะเบียนใหม่
2.จองโรงแรมล่วงหน้าอย่างน้อย 3 วัน โดยติดต่อทางโรงแรมโดยตรง (ไม่เกิน 5 ห้อง/คืน/คน) โดยแจ้งความประสงค์ใช้สิทธิร่วมโครงการเราเที่ยวด้วยกัน
3.โรงแรมตรวจสอบเงื่อนไขและตรวจสอบห้องว่างผ่านทางแอปฯ ถุงเงิน
4.รับการแจ้งเตือนและชำระค่าที่พัก 60% ของที่พัก ผ่านช่องทาง G Wallet บนแอปฯ เป๋าตัง
5.รับการแจ้งเตือน การจองสำเร็จ แสดงคูปองเช็กอินที่พักบนแอปฯ เป๋าตัง
6.เมื่อถึงวันที่เข้าพัก ต้องสแกนคิวอาร์โค้ด เช็คอินบนแอปฯ เป๋าตัง และสแกนหน้าบนแอป ฯ ถุงเงิน ระบบจะส่ง E-Voucher คูปองอาหาร/กิจการท่องเที่ยว 600 บาทต่อห้องต่อคืน ณ เวลา 17.00 น. ของวันที่เข้าพัก และสามารถใช้จ่ายคูปองอาหาร/ท่องเที่ยว ได้ถึง 23.59 น. ของวันเช็คเอาท์
ไม่สามารถเช็คอินโรงแรม หรือใช้จ่ายคูปองอาหาร/ท่องเที่ยว กับร้านที่อยู่ในจังหวัดเดียวกันกับทะเบียนบ้านได้ โดยสิทธิของโครงการจะถูกตัดออกเมื่อมีการเช็คอินในโรงแรมที่เข้าร่วมโครงการแล้วเท่านั้น
#ไทยคู่ฟ้า #สื่อสารรัฐบาลไทย
-------------------
วันอังคารที่ 7 มีนาคม 2566
07/03/2566
​ครม.ขยายเวลามาตรการภาษีหนุนการจ้างงานผู้พ้นโทษอีก 4 ปี ยกเว้นภาษีเงินได้นิติบุคคล ร้อยละ 50 ของรายจ่ายที่จ้างผู้พ้นโทษไม่เกิน 15,000 บาท
​ครม.ขยายเวลามาตรการภาษีหนุนการจ้างงานผู้พ้นโทษอีก 4 ปี ยกเว้นภาษีเงินได้นิติบุคคล ร้อยละ 50 ของรายจ่ายที่จ้างผู้พ้นโทษไม่เกิน 15,000 บาท
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 7 มีนาคม 2566 ว่า ครม.อนุมัติร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ ..) พ.ศ. .... ซึ่งเป็นการขยายระยะเวลามาตรการภาษีเพื่อสนับสนุนการจ้างงานผู้พ้นโทษออกไปอีก 4 ปี สำหรับรอบระยะเวลาบัญชีที่เริ่มในหรือหลังวันที่ 1 มกราคม 2565 แต่ไม่เกินวันที่ 31 ธันวาคม 2568 (4 ปีภาษี) จากเดิมที่สิ้นสุดเมื่อวันที่ 31 ธันวาคม 2564 เพื่อเป็นการจูงใจให้ผู้ประกอบการรับผู้พ้นโทษเข้าทำงานอย่างต่อเนื่อง
มาตรการภาษีเพื่อสนับสนุนการจ้างงานผู้พ้นโทษนี้ บริษัทหรือห้างหุ้นส่วนนิติบุคคลที่รับผู้พ้นโทษที่ได้รับการปล่อยตัวจากเรือนจำไม่เกิน 3 ปี นับแต่วันที่ได้รับการปล่อยตัวเข้าทำงาน จะได้รับการยกเว้นภาษีเงินได้นิติบุคคลสำหรับเงินได้เป็นจำนวนร้อยละ 50 ของรายจ่ายที่ได้จ่ายเป็นค่าใช้จ่ายในการจ้างผู้พ้นโทษเฉพาะที่ไม่เกิน 15,000 บาทต่อคนต่อเดือน สำหรับรอบระยะเวลาบัญชีเริ่มในหรือหลังวันที่ 1 มกราคม 2565 แต่ไม่เกินวันที่ 31 ธันวาคม 2568
นางสาวรัชดา กล่าวด้วยว่า แม้มาตรการทางภาษีดังกล่าว จะทำให้ภาครัฐสูญเสียรายได้จากภาษีเงินได้นิติบุคคลจำนวน 705 ล้านบาท หรือเฉลี่ยปีละ 176.25 ล้านบาท แต่จะเป็นประโยชน์อย่างยิ่งในการเปิดโอกาสให้ผู้พ้นโทษได้มีงานทำหลังได้รับการปล่อยตัว จำนวน 39,000 คน สามารถประกอบอาชีพโดยสุจริตหาเลี้ยงตนเองและครอบครัวได้อย่างมีศักดิ์ศรี โดยไม่หวนกลับไปกระทำความผิดซ้ำ
วันอังคารที่ 7 มีนาคม 2566
ครม. เคาะงบ 826 ลบ. ช่วยเหลือ “ผู้เสพ/ผู้ติดยาเสพติด” ของศูนย์ฟื้นฟูภาพทางสังคมจังหวัด จำนวน 100,000 คน
.....
ที่ประชุมครม. (28 ก.พ. 66) อนุมัติงบประมาณรายจ่ายประจำปีงบประมาณ พ.ศ. 2566 งบกลาง รายการเงินสำรองจ่าย เพื่อกรณีฉุกเฉินหรือจำเป็น วงเงิน 826.68 ล้านบาท
.
สำหรับเป็นค่าใช้จ่าย “โครงการช่วยเหลือผู้เสพ/ผู้ติดยาเสพติดของศูนย์ฟื้นฟูสภาพทางสังคมจังหวัด” ซึ่งเป็นโครงการที่สืบเนื่องมาจากนโยบายของรัฐบาล เพื่อการแก้ไขปัญหายาเสพติดอย่างเร่งด่วน
.
กลุ่มเป้าหมายที่จะได้รับความช่วยเหลือผ่านโครงการฯ ได้มาจากข้อมูลของกรมการปกครอง ที่ดำเนินการสำรวจ รวบรวมและจัดทำบัญชีรายชื่อผู้ค้ายาและผู้เสพยาเสพติดในหมู่บ้านทั่วประเทศ 119,195 คน และดำเนินการคัดกรองเหลือ 100,000 คน
.
โดยมีระยะเวลาดำเนินโครงการ ตั้งแต่การค้นหากลุ่มเป้าหมาย การฝึกอบรม และติดตามดูแลหลังผ่านการอบรมเป็นเวลา 1 ปี ตั้งแต่ ต.ค. 65 - ก.ย. 66 (อบรมกลุ่มเป้าหมายจะดำเนินการ 15 วัน)
.
ประโยชน์ของโครงการดังกล่าว ผู้เสพติดจะได้รับการช่วยเหลือตามหลัก “ผู้เสพคือผู้ป่วย” ที่ต้องได้รับการบำบัดรักษา และป้องกันไม่ให้กลุ่มเสี่ยงเข้าไปเป็นเหยื่อยาเสพติด โดยใช้กระบวนการมีส่วนร่วมของทุกภาคส่วน รวมทั้งกิจกรรมต่าง ๆ เพื่อเสริมสร้างความเข้มแข็งทางร่างกาย จิตใจ และปรับเปลี่ยนทัศนคติการใช้ชีวิต นอกจากนี้ยังมีการฝึกอาชีพและการประกอบอาชีพให้ด้วย
.
อ่านเพิ่มเติม คลิกhttps://www.thaigov.go.th/news/contents/details/65557
#ไทยคู่ฟ้า#สื่อสารรัฐบาลไทย
-------------------
วันอังคารที่ 7 มีนาคม 2566
กรมเจ้าท่า ตรวจเข้มต่อเนื่อง เรือภัตตาคาร เรือท่องเที่ยวในแม่น้ำเจ้าพระยา
...
กรมเจ้าท่า ตรวจเข้มต่อเนื่อง เรือภัตตาคาร เรือท่องเที่ยวในแม่น้ำเจ้าพระยา
จากนโยบายรัฐบาล และกระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่าดูแลด้านความปลอดภัยและอำนวยความสะดวก การเดินทางทางน้ำทั่วประเทศ
นายสรพงศ์ ไพฑูรย์พงษ์ รักษาการอธิบดีกรมเจ้าท่า มอบหมาย นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย สั่งการกลุ่มตรวจการเดินเรือ นำกำลังเจ้าหน้าที่งานตรวจการณ์ และเรือตรวจการณ์เจ้าท่า 170 ออกตรวจเรือภัตตาคารที่ออกให้บริการในช่วงค่ำ เพื่อตรวจตราและดูแลความปลอดภัยของเรือภัตตาคารที่ให้บริการในบริเวณแม่น้ำเจ้าพระยา โดยมีการประชาสัมพันธ์ให้ลดการใช้เสียงที่ก่อให้เกิดความรำคาญแก่ประชาชนที่อาศัยบริเวณริมแม่น้ำเจ้าพระยา เน้นย้ำ ประชาสัมพันธ์ ให้ผู้ควบคุมเรือกำชับในเรื่องการใช้เครื่องเสียงสำหรับกิจกรรมบนเรือภัตตาคาร พร้อมทั้งอำนวยความสะดวกด้านการจราจรทางน้ำในแม่น้ำเจ้าพระยา ดังนี้
1. วิทยุประชาสัมพันธ์ให้นายเรือของเรือภัตตาคารที่ให้บริการบริเวณแม่น้ำเจ้าพระยา เคร่งครัดให้ใช้เครื่องเสียงอยู่ในระดับที่ไม่รบกวนประชาชนที่อาศัยบริเวณริมแม่น้ำเจ้าพระยา โดยมีเรือที่พบดังนี้
- เรือ สไมล์ ริเวอร์ไซด์
- เรือ เวล่า ครูซ
- เรือ วันเดอะฟูลเพิร์ล
- เรือ เดอะแกรนด์ เจ้าพระยา ครูซ
- เรือ ริเวอร์ สตาร์ ปริ้นเซส
- เรือ รอยัลปริ๊นเซส ครูซ
- เรือ เจ้าพระยาปริ๊นเซส 1
- เรือ เจ้าพระยาปริ๊นเซส 2
- เรือ เจ้าพระยาปริ๊นเซส 7
- เรือ เจ้าพระยาปริ้นเซส 5
- เรือ แซฟฟรอน ครูซ
- เรือ เมอริเดียน อลังกา
- เรือ อลังกา ครูส
2. จัดชุดตรวจบนท่าเรือไอคอนสยาม และเอเชียทีคดูแลด้านความปลอดภัย ก่อนลงเรือและขณะอยู่บนเรือ โดยเฉพาะกิจกรรมที่ก่อให้เกิดเสียง สร้างการรบกวนต่อชุมชนที่อาศัยบริเวณริมฝั่งแม่น้ำเจ้าพระยา
ทั้งนี้ เรือภัตตาคารทุกลำ ให้ความร่วมมือ พร้อมปฏิบัติตามกฏ ระเบียบที่กรมเจ้าท่าขอความร่วมมือเป็นอย่างดี หากประชาชนท่านใดพบเห็นเหตุการณ์ความไม่ปลอดภัยทางน้ำโทร.สายด่วนกรมเจ้าท่า 1199 ตลอด 24 ชั่วโมง
วันอังคารที่ 7 มีนาคม 2566
07/03/2566
​ครม.ไฟเขียวขยายเวลายกเว้นภาษีเงินได้สำหรับบริจาคผ่านระบบอิเล็กทรอนิกส์ (e-Donation) 4 กองทุนวิจัย พัฒนา และนวัตกรรม 3 ปีภาษี 66-68
​ครม.ไฟเขียวขยายเวลายกเว้นภาษีเงินได้สำหรับบริจาคผ่านระบบอิเล็กทรอนิกส์ (e-Donation) 4 กองทุนวิจัย พัฒนา และนวัตกรรม 3 ปีภาษี 66-68
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 7 มีนาคม2566 ว่า ที่ประชุมครม. มีมติเห็นชอบร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ ..) พ.ศ. .... (การขยายระยะเวลามาตรการภาษีเพื่อสนับสนุนการบริจาคเงินให้แก่กองทุนวิจัย พัฒนา และนวัตกรรม) ตามที่กระทรวงการอุดมศึกษา วิทยาศาสตร์ วิจัยและนวัตกรรมเสนอ เพื่อขยายระยะเวลาการให้สิทธิประโยชน์ทางภาษีสำหรับการบริจาคเงินให้แก่กองทุนวิจัย พัฒนา และนวัตกรรม (ระยะที่ 3) พ.ศ. 2566-2568 (รวม 3 ปีภาษี)
น.ส.ทิพานัน กล่าวว่า ในปีงบประมาณ 2564-2565 กระทรวงการคลังได้มีมาตรการภาษีโดยเป็นการให้สิทธิประโยชน์ทางภาษีแก่บุคคลธรรมดาและบริษัทหรือห้างหุ้นส่วนนิติบุคคล โดยให้หักลดหย่อนหรือหักเป็นรายจ่ายได้ 2 เท่าของจำนวนเงินหรือรายจ่ายที่บริจาคผ่านระบบบริจาคอิเล็กทรอนิกส์ (e-Donation) ของกรมสรรพากร สำหรับการบริจาคให้แก่กองทุนวิจัย พัฒนา และนวัตกรรม รวม 4 กองทุน ได้แก่ (1) กองทุนเพื่อการพัฒนาระบบมาตรวิทยา (2) กองทุนเพื่อการพัฒนาระบบสาธารณสุข (3) กองทุนเพื่อการพัฒนาวิทยาศาสตร์และเทคโนโลยี และ (4) กองทุนส่งเสริมวิทยาศาสตร์ วิจัยและนวัตกรรม ซึ่งมาตรการดังกล่าวสิ้นสุดไปแล้วเมื่อ 31 ธันวาคม 2565 โดยมีผู้บริจาคเงินให้แก่กองทุนวิจัย พัฒนา และนวัตกรรม รวม 4กองทุนจำนวน 3,803 ราย จำนวนเงินบริจาครวมประมาณ 8.6 ล้านบาท
ร่าง พ.ร.ฎ. ดังกล่าว มีสาระสำคัญสรุปได้ดังนี้
1. สิทธิประโยชน์ คือ ขยายระยะเวลาการยกเว้นภาษีเงินได้ให้แก่บุคคลธรรมดาและบริษัทหรือห้างหุ้นส่วนนิติบุคคลสำหรับการบริจาคผ่านระบบบริจาคอิเล็กทรอนิกส์ (e-Donation) ให้แก่กองทุนวิจัย พัฒนา และนวัตกรรม รวม 4 กองทุน
2. ผู้ได้รับสิทธิประโยชน์ แบ่งเป็น 2 กรณี คือ กรณีบุคคลธรรมดา ให้ยกเว้นภาษีเงินได้บุคคลธรรมดาสำหรับเงินได้พึงประเมินหลังจากหักค่าใช้จ่ายและหักลดหย่อนเป็นจำนวนสองเท่าของจำนวนเงินที่บริจาค แต่เมื่อรวมคำนวณกับเงินได้ที่กำหนดให้มีการยกเว้นภาษีเงินได้เป็นจำนวนสองเท่าของเงินที่ได้จ่ายตามกรณีที่กำหนดไว้แล้ว ต้องไม่เกินร้อยละสิบของเงินได้พึงประเมินหลังจากหักค่าใช้จ่ายและหักลดหย่อนนั้น และกรณีบริษัทหรือห้างหุ้นส่วนนิติบุคคล ให้ยกเว้นภาษีเงินได้นิติบุคคลสำหรับเงินได้เป็นจำนวนสองเท่าของรายจ่ายที่บริจาค แต่เมื่อรวมคำนวณกับรายจ่ายที่กำหนดให้มีการยกเว้นภาษีเงินได้เป็นจานวนสองเท่าของรายจ่ายแล้ว ต้องไม่เกินร้อยละสิบของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์และรายจ่ายเพื่อการศึกษาหรือเพื่อการกีฬา
“การพิจารณาอนุมัติขยายระยะเวลานี้ เพื่อสนับสนุนการระดมทุนจากภาคเอกชนและผลักดันการวิจัยและพัฒนาเทคโนโลยีและนวัตกรรมได้อย่างต่อเนื่อง ซึ่งจะทำให้สามารถยกระดับขีดความสามารถทางวิทยาศาสตร์และเทคโนโลยีของประเทศตามยุทธศาสตร์ชาติด้านการสร้างความสามารถในการแข่งขันและด้านการพัฒนาและเสริมสร้างศักยภาพทรัพยากรมนุษย์” น.ส.ทิพานัน กล่าว
วันอังคารที่ 7 มีนาคม 2566
07/03/2566
ครม.อนุมัติ 8,171 ล้านบาท สำหรับก่อสร้าง/ปรับปรุง ซ่อมแซมถนน แหล่งกักเก็บน้ำของอปท.  2,765 โครงการใน 67 จังหวัด
ครม.อนุมัติ 8,171 ล้านบาท สำหรับก่อสร้าง/ปรับปรุง ซ่อมแซมถนน แหล่งกักเก็บน้ำของอปท.  2,765 โครงการใน 67 จังหวัด
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันนี้ (7 มีนาคม 2566) อนุมัติวงเงิน 8,171,598,800 ล้านบาท เพื่อก่อสร้าง/ปรับปรุง ซ่อมแซมถนน แหล่งกักเก็บน้ำ หรือสิ่งสาธารณประโยชน์อื่นๆ ที่อยู่ในความรับผิดชอบขององค์กรปกครองส่วนท้องถิ่น ซึ่งได้รับความเสียหายจากสาธารณภัย จำนวน 2,765 โครงการ ใน 67 จังหวัด ครอบคลุมทั้งในระดับ อบจ. เทศบาลนคร เทศบาลเมือง เทศบาลตำบล และอบต.
กระทรวงมหาดไทย โดยกรมส่งเสริมการปกครองท้องถิ่นได้สำรวจข้อมูลถนน แหล่งกักเก็บน้ำ หรือสิ่งสาธารณประโยชน์อื่นๆ ที่อยู่ในความรับผิดชอบขององค์กรปกครองส่วนท้องถิ่นที่ได้รับความเสียหายจากสาธารณภัย หรือที่มีความประสงค์ที่จะดำเนินการก่อสร้าง/ปรับปรุง ซ่อมแซม ให้อยู่ในสภาพที่ใช้การได้ มีประสิทธิภาพมากขึ้น อาทิ ก่อสร้างถนนคอนกรีตเสริมเหล็ก ซ่อมแซมถนนลาดยางแอสฟัลห์ติกคอนกรีต (ยางมะตอย) ปรับปรุงถนนลูกรัง การก่อสร้างแนวป้องกันตลิ่งซ่อมแซมเขื่อนป้องกันตลิ่ง ขุดลอกคลอง/หนอง/ลำห้วย/ ซ่อมแซมฝายน้ำล้น/ อาคารน้ำล้น ติดตั้งโครมไฟฟ้าถนนแอลอีดีติด ตั้งโซล่าเซลล์เป็นต้น ทั้งนี้ นอกจากเป็นการช่วยเหลือองค์กรปกครองส่วนท้องถิ่นที่ได้รับผลกระทบจากสาธารณภัย รวมทั้งยังแก้ไขปัญหาความเดือดร้อนให้แก่ประชาชนด้วย//
วันอังคารที่ 7 มีนาคม 2566
07/03/2566
พลเอก ประวิตร ฯ รองนายกรัฐมนตรี หารือที่ปรึกษาด้านความมั่นคงแห่งชาติและเลขาธิการสภาความมั่นคงแห่งชาติญี่ปุ่น พร้อมสนับสนุนความร่วมมือเพื่อประโยชน์ของทั้งสองประเทศและภูมิภาค
พลเอก ประวิตร ฯ รองนายกรัฐมนตรี หารือที่ปรึกษาด้านความมั่นคงแห่งชาติและเลขาธิการสภาความมั่นคงแห่งชาติญี่ปุ่น พร้อมสนับสนุนความร่วมมือเพื่อประโยชน์ของทั้งสองประเทศและภูมิภาค เชื่อมั่นความร่วมมือจะสร้างเสถียรภาพในภูมิภาค และเสริมการฟื้นฟูอย่างยั่งยืน
วันนี้ (7 มีนาคม 2566) เวลา 14.00 น. ณ ห้องรับรองรองนายกรัฐมนตรี (พลเอก ประวิตร วงษ์สุวรรณ) ชั้น 3 ตึกบัญชาการ 1 ทำเนียบรัฐบาล นายอะคิบะ ทาเคโอะ (Mr. Akiba Takeo) ที่ปรึกษาด้านความมั่นคงแห่งชาติและเลขาธิการสภาความมั่นคงแห่งชาติญี่ปุ่น เข้าเยี่ยมคารวะ พลเอก ประวิตร วงษ์สุวรรณ รองนายกรัฐมนตรี ในโอกาสเยือนไทย สรุปสาระสำคัญการหารือ ดังนี้
รองนายกรัฐมนตรีกล่าวต้อนรับและยืนยันความพร้อมของไทยที่จะร่วมมือกับญี่ปุ่นขับเคลื่อน “หุ้นส่วนทางยุทธศาสตร์อย่างรอบด้าน Comprehensive Strategic Partnership)” ให้เกิดเป็นผลสำเร็จอย่างเป็นรูปธรรม ซึ่งจะเกิดประโยชน์แก่ทั้งสองประเทศและภูมิภาคโดยรวม ทั้งนี้ ไทยพร้อมจะพัฒนาความร่วมมือกับญี่ปุ่นด้านความมั่นคง การแลกเปลี่ยนข่าวกรอง และการป้องกันประเทศอย่างใกล้ชิด ซึ่งหน่วยงานด้านความมั่นคงของทั้งสองประเทศได้ประสานการทำงานร่วมกันเป็นอย่างดีเสมอมา ทั้งนี้ ไทยยินดีร่วมมือกับญี่ปุ่นเพื่อขยายความร่วมมือเรื่องการบรรเทาภัยพิบัติ ความมั่นคงทางทะเล การต่อต้านการก่อการร้าย และความมั่นคงทางไซเบอร์ในกรอบอาเซียน โดยเฉพาะประเด็นความมั่นคงทางไซเบอร์ซึ่งไทยเป็นที่ตั้งของศูนย์ความร่วมมืออาเซียน-ญี่ปุ่นเพื่อพัฒนาบุคลากรความมั่นคงปลอดภัยไซเบอร์
ที่ปรึกษาด้านความมั่นคงแห่งชาติและเลขาธิการสภาความมั่นคงแห่งชาติญี่ปุ่นกล่าวขอบคุณรองนายกรัฐมนตรีสำหรับการต้อนรับ ในโอกาสนี้ นายกรัฐมนตรีญี่ปุ่น นายคิชิดะ ฟูมิโอะ ฝากความปรารถนาดีและอวยพรให้นายกรัฐมนตรีไทยหายจากอาการป่วยโดยเร็ว ซึ่งรองนายกรัฐมนตรีได้กล่าวขอบคุณและกล่าวเพิ่มเติมว่าอาการป่วยมือขวาอักเสบของนายกรัฐมนตรีไม่น่าห่วงกังวลอะไร ทั้งนี้ ที่ปรึกษาฯ ได้กล่าวว่า ขอบคุณประเทศไทย สำหรับความเข้าใจ และความร่วมมือระหว่างกันที่มีมาอย่างยาวนาน รวมทั้งการสนับสนุนความเชื่อมโยงระหว่างเอกสารมุมมองอาเซียนต่ออินโด – แปซิฟิก (ASEAN Outlook on the Indo-Pacific : AOIP) ของอาเซียนกับแนวคิด Free and Open Indo-Pacific : FOIP ของญี่ปุ่น ซึ่งรองนายกรัฐมนตรีได้ขอบคุณที่ญี่ปุ่นสนับสนุนความเป็นแกนกลางของอาเซียนและพร้อมประสานความร่วมมือเพื่อผลประโยชน์ร่วมกัน
ในโอกาสนี้ ทั้งสองฝ่ายได้หารือในประเด็นในภูมิภาคและระหว่างประเทศ ซึ่งทั้งสองฝ่ายต้องการให้เสถียรภาพและความมั่นคงเป็นปัจจัยที่ช่วยสนับสนุนการเติบโตทางเศรษฐกิจ และพัฒนาการในประเทศและในภูมิภาคอย่างยั่งยืน โดยรองนายกรัฐมนตรีกล่าวว่า ไทยสนับสนุนการส่งเสริมความร่วมมือในภูมิภาคเพื่อเสริมสร้างบรรยากาศที่ช่วยต่อยอดการฟื้นฟูเศรษฐกิจในภูมิภาค
วันอังคารที่ 7 มีนาคม 2566
กระทรวงเกษตรฯ จับมือ NASDA พร้อมส่งเสริมความร่วมมือด้านการค้าและการลงทุนภาคการเกษตร
กระทรวงเกษตรฯ จับมือ NASDA พร้อมส่งเสริมความร่วมมือด้านการค้าและการลงทุนภาคการเกษตร
นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ หารือร่วมกับ นายฮิวจ์ เวทเธอร์ส Mr.Hugh Weathers Commissioner National Association of State Department of Agriculture (NASDA) และคณะ National Association of Departments of Agriculture (NASDA) โดยมี ผู้บริหารหน่วยงานสังกัดกระทรวงเกษตรและสหกรณ์ และเจ้าหน้าที่ที่เกี่ยวข้องเข้าร่วม ณ ห้องประชุมกระทรวงเกษตรและสหกรณ์ โดยมีประเด็นหารือที่สำคัญ อาทิ การส่งเสริมความร่วมมือด้านการค้าและการลงทุนภาคการเกษตร รวมถึงรับฟังนโยบายยุทธศาสตร์ด้านเกษตรของประเทศไทย
ทั้งนี้ กระทรวงเกษตรฯ ได้ขับเคลื่อนยุทธศาสตร์และนโยบายที่สอดคล้องกับแผนพัฒนาเศรษฐกิจและสังคมแห่งชาติ ฉบับที่ 13 (ค.ศ. 2023 – 2027) ซึ่งมีนโยบายด้านการเกษตรที่สำคัญ ได้แก่ ยุทธศาสตร์ตลาดนำการผลิต ยุทธศาสตร์เทคโนโลยีเกษตร 4.0 ยุทธศาสตร์ “3S” (Safety – Security – Sustainability) ยุทธศาสตร์การบริหารเชิงรุกแบบบูรณาการกับทุกภาคส่วน และยุทธศาสตร์เกษตรกรรมยั่งยืนตามแนวทางศาสตร์พระราชา นอกจากนี้ กระทรวงเกษตรฯ ได้ขับเคลื่อนภาคเกษตรด้วยโมเดลเศรษฐกิจ BCG ได้แก่ เศรษฐกิจชีวภาพ (Bio Economy) เศรษฐกิจหมุนเวียน (Circular Economy) และเศรษฐกิจสีเขียว (Green Economy) โดยมีเป้าหมายหลัก คือ ปรับเปลี่ยนระบบการเกษตรของประเทศไทยสู่ 3 สูง ได้แก่ ประสิทธิภาพสูง มาตรฐานสูง และ รายได้สูง รวมทั้งหารือแนวทางความร่วมมือในการขยายการค้าสินค้าเกษตรระหว่างกัน
สำหรับการค้าสินค้าระหว่างประเทศไทยกับประเทศสหรัฐอเมริกามีการส่งออกสินค้าเกษตรและผลิตภัณฑ์ที่สำคัญใน ปี 2565 3 อันดับคือ ผลไม้และผลิตภัณฑ์ เพิ่มขึ้นเป็น 28,383 ล้านบาท ในปี 2565 หรือเพิ่มขึ้นร้อยละ 22.92 ปลาและผลิตภัณฑ์เพิ่มขึ้นเป็น 26,756 ล้านบาท ในปี 2565 หรือเพิ่มขึ้นร้อยละ 38.03 และข้าวและผลิตภัณฑ์ เพิ่มขึ้นเป็น 21,264 ล้านบาท ในปี 2565 หรือเพิ่มขึ้นร้อยละ 8.45
วันอังคารที่ 7 มีนาคม 2566
07/03/2566
​ครม.ไฟเขียวเพิ่มรายการยาต้านไวรัส Molnupiravir ในบัญชียาของ UCEP Plus
​ครม.ไฟเขียวเพิ่มรายการยาต้านไวรัส Molnupiravir ในบัญชียาของ UCEP Plus
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 7 มี.ค. 66 ได้เห็นชอบหลักเกณฑ์ วิธีการและเงื่อนไขการกำหนดค่าใช้จ่ายในการดำเนินการผู้ป่วยฉุกเฉินวิกฤต [กรณีโรคติดเชื้อไวรัสโคโรนา 2019 หรือโควิด19] หรือ หลักเกณฑ์ UCEP Plus (ฉบับที่3) โดยมีสาระสำคัญเป็นการแก้ไขหลักเกณฑ์ UCEP Plus และที่แก้ไขเพิ่มเติม ซึ่งใช้บังคับมาตั้งแต่วันที่ 16 มี.ค. 65 เป็นต้นมา เพื่อเพิ่มรายการยาต้านไวรัสโควิด19 ในบัญชีและอัตราค่าใช้จ่ายแนบท้ายหลักเกณฑ์ฯ ค่ายา จำนวน 1 รายการ ได้แก่ รายการการยาต้านไวรัส Molnupiravir 200 mg ในอัตรา 15 บาท/เม็ด โดยให้มีผลตั้งแต่วันที่ ครม. มีมติอนุมัติเป็นต้นไป
ทั้งนี้ เนื่องจากปัจจุบันองค์การเภสัชกรรมและบริษัทยาสามารถจำหน่ายยา Molnupiravir ให้แก่โรงพยาบาลเอกชนได้แล้ว จึงสามารถกำหนดอัตราค่าใช้จ่ายที่แน่นอนสำหรับยา Molnupiravir ในบัญชีและอัตราค่าใช้จ่ายหลักเกณฑ์ UCEP Plus ได้
น.ส.ไตรศุลี กล่าวว่า หลังการเพิ่มรายการยาข้างต้นแล้ว จะทำให้รายการยาต้านไวรัสโควิด19 ในบัญชีและอัตราค่าใช้จ่ายแนบท้ายหลักเกณฑ์ UCEP Plus มี 2 รายการ ได้แก่ Favipiravia 200 mg ราคา 14.50 บาทต่อหน่วย (รายการเดิม) และ Molnupiravir 200 mg ราคา 15 บาทต่อหน่วย(เพิ่มเติมครั้งนี้)
ส่วนกรณียาต้านไวรัส 3 รายการ ได้แก่ Remdesivir, Nirmatrelvir/Ritonavir และ Tixagevimab/Cilgavimab(Long-acting Antibody) ให้เบิกยาหรืออัตราค่าใช้จ่ายจากกองทุนของผู้มีสิทธิได้รับการรักษาพยาบาลตามกฎหมายว่าด้วยหลักประกันสุขภาพแห่งชาติ หรือกฎหมายว่าด้วยประกันสังคม หรือกฎหมายว่าด้วยเงินทดแทน หรือจากส่วนราชการหรือองค์กรปกครองส่วนท้องถิ่น หรือรัฐวิสาหกิจ หรือหน่วยงานอื่นของรัฐ ตามหลักเกณฑ์ วิธีการ และเงื่อนไขที่กองทนุของผู้มีสิทธิแต่ละกองทุนกำหนดแล้วแต่กรณี
วันอังคารที่ 7 มีนาคม 2566
บีโอไอ ร่วมงาน GTCC Business Luncheon จัดขึ้นโดย หอการค้าเยอรมัน-ไทย (German - Thai Chamber Of Commerce: GTCC)
บีโอไอ ร่วมงาน GTCC Business Luncheon จัดขึ้นโดย หอการค้าเยอรมัน-ไทย (German - Thai Chamber Of Commerce: GTCC)
นายนฤตม์ เทอดสถีรศักดิ์ เลขาธิการบีโอไอ ได้เข้าร่วมงาน GTCC Business Luncheon จัดขึ้นโดย หอการค้าเยอรมัน-ไทย (German - Thai Chamber Of Commerce: GTCC) โดยได้บรรยายในหัวข้อ “Thailand 2023 and beyond: Toward an Innovative, Competitive and Inclusive New Economy” ให้แก่สมาชิกหอการค้าเยอรมัน - ไทย กว่า 50 คน ณ โรงแรมสุโขทัย
ทั้งนี้ เนื้อหาในการบรรยายจะกล่าวถึงสถานการณ์การลงทุนของเยอรมันในประเทศไทย ปัจจัยที่มีผลต่อการลงทุน เช่น ความยืดหยุ่นของ Supply Chain ความสามารถในการจัดหาพลังงานหมุนเวียน การบริหารจัดการสถานการณ์ที่ไม่กระทบธุรกิจ เป็นต้น
นอกจากนี้ ยังได้กล่าวถึงยุทธศาสตร์การส่งเสริมการลงทุนที่จะขับเคลื่อนเศรษฐกิจไทยไปสู่เศรษฐกิจใหม่ผ่าน 7 หมุดหมาย และ 9 มาตรการ และได้อธิบายถึงแผนการดึงดูดการลงทุนใหม่เพื่อดึงดูดนักลงทุนต่างชาติ เช่น การดึงดูดการย้ายฐานการวิจัยพัฒนาและกิจการสำนักงานภูมิภาค (Regional Headquarter) และการดึงดูดชาวต่างชาติที่มีศักยภาพสูงให้มาทำงานและอยู่อาศัยในประเทศไทยผ่านมาตรการ Long-term Resident (LTR) Visa เป็นต้น
วันอังคารที่ 7 มีนาคม 2566
07/03/2566
​ครม. ขยายระยะเวลาอายุมาตรการสนับสนุนการให้สินเชื่อแก่ผู้ประกอบธุรกิจออกไปอีก 1 ปี
​ครม. ขยายระยะเวลาอายุมาตรการสนับสนุนการให้สินเชื่อแก่ผู้ประกอบธุรกิจออกไปอีก 1 ปี
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันนี้ ( 7 มีนาคม 2566) ขยายระยะเวลาอายุมาตรการสนับสนุนการให้สินเชื่อแก่ผู้ประกอบธุรกิจ วงเงิน 250,000 ล้านบาท ออกไปอีก 1 ปี เพื่อรองรับการให้ความช่วยเหลือแก่ภาคธุรกิจภายใต้ (1) มาตรการสินเชื่อฟื้นฟูเพื่อให้ความช่วยเหลือและเพิ่มสภาพคล่องให้แก่ผู้ประกอบธุรกิจวิสาหกิจ ขนาดกลางและขนาดย่อม (SMEs) ที่ยังคงได้รับผลกระทบจากสถานการณ์การแพร่ระบาดของโควิด - 19 แต่ยังประกอบธุรกิจและมีศักยภาพในการแข่งขัน แต่อาจต้องใช้ระยะเวลาในการฟื้นฟูธุรกิจ และ (2) มาตรการสินเชื่อเพื่อการปรับตัว เพื่อเป็นแหล่งทุนให้แก่ผู้ประกอบธุรกิจ SMEs ที่มีความพร้อมและต้องการปรับตัวในช่วงเปลี่ยนผ่านเพื่อรองรับบริบทใหม่และการเปิดประเทศหลังสถานการณ์ การแพร่ระบาดของโควิด -19
คณะรัฐมนตรียังมีมติเห็นชอบรับโอนวงเงินคงเหลือของมาตรการรับโอนทรัพย์สินเพื่อชำระหนี้ (วงเงิน 100,000 ล้านบาท) หลังสิ้นสุดมาตรการในวันที่ 9 เมษายน 2566 นี้ เนื่องจากกลุ่มผู้ประกอบธุรกิจที่มีอสังหาริมทรัพย์เป็นหลักประกันกับสถาบันการเงิน โดยเฉพาะกลุ่มธุรกิจท่องเที่ยวและโรงแรม เริ่มฟื้นตัวจากการเปิดประเทศ จึงไม่มีความจำเป็นต้องนำหลักประกันมาเข้าโครงการ ฯ โดยคาดว่าจะมีวงเงินคงเหลือสูงสุดจำนวน 29,000 ล้านบาท มารวมไว้เป็นวงเงินภายใต้มาตรการให้สินเชื่อแก่ผู้ประกอบธุรกิจ จากที่คาดว่าจะคงเหลือ 32,500 ล้านบาท มีวงเงินคงเหลือรวมทั้งสิ้นประมาณ 61,500 ล้านบาท ซึ่งจะช่วยให้มาตรการให้สินเชื่อแก่ผู้ประกอบธุรกิจ ยืดหยุ่น ช่วยฟื้นตัวของภาคส่วนต่าง ๆ โดยเฉพาะกลุ่ม SMEs ที่มีข้อจำกัดในการเข้าถึงแหล่งทุน หรือที่มีหนี้เดิมค้างชำระ อยู่ในการปรับโครงสร้างหนี้ ให้สามารถเข้าถึงแหล่งทุน///
วันอังคารที่ 7 มีนาคม 2566
07/03/2566
โฆษกรัฐบาลเผย นายกรัฐมนตรีสั่งการ ควบคุมติดตามใกล้ชิดการพัฒนาระบบคลาวด์กลางด้านสาธารณสุขของไทย เชื่อมโยงระบบการดูแลสุขภาพแบบดิจิทัลเพื่ออนาคต
เพื่อตอกย้ำ เร่งรัดการทำงานพัฒนาระบบสาธารณสุขไทย ยืนยันคนไทยต้องมีระบบสาธารณสุขที่เชื่อมโยงน่าเชื่อถือ มีวิถ
วันนี้ (วันที่ 7 มีนาคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญระบบการดูแลสุขภาพของประชาชนทุกคนทั่วประเทศ สั่งการหน่วยงานที่เกี่ยวข้อง ติดตามใกล้ชิด ย้ำการทำงานของรัฐบาลต้องพัฒนาระบบคลาวด์กลางด้านสาธารณสุขของไทย (National Health Information Platform) เชื่อมโยงข้อมูล เพิ่มความปลอดภัยให้กับทุกชีวิต และอำนวยความสะดวกให้ประชาชนเข้าถึงระบบสาธารณสุขอย่างทั่วถึง
โฆษกประจำสำนักนายกรัฐมนตรีเปิดเผยว่า ตามผลการประชุมคณะรัฐมนตรีเมื่อวันที่ 24 มกราคม 2566 เห็นชอบให้กระทรวงดิจิทัลเพื่อเศรษฐกิจและสังคม ดำเนินโครงการพัฒนาระบบคลาวด์กลางด้านสาธารณสุขของไทย วงเงิน 1,514.6172 ล้านบาท เพื่อพัฒนาระบบบริการและระบบบริหารจัดการสุขภาพ เชื่อมโยงระบบการดูแลสุขภาพแบบดิจิทัลเพื่ออนาคต (Digitally connected health care system of the future) เชื่อมโยงและแลกเปลี่ยนข้อมูลสุขภาพได้อย่างมีประสิทธิภาพ ปลอดภัย ไร้รอยต่อและได้รับการคุ้มครองข้อมูลส่วนบุคคลตามกฎหมาย ตลอดจนประชาชนสามารถเข้าถึงข้อมูลสุขภาพของตนเอง
ทั้งนี้ โฆษกประจำสำนักนายกรัฐมนตรีย้ำว่า นายกรัฐมนตรีห่วงใยประชาชน ย้ำการทำงานเพื่อดูแลสุขภาพประชาชน สั่งการการทำงานของทุกหน่วยงานให้เป็นไปตามกรอบเวลา พัฒนาระบบได้จริงตามกรอบแนวคิดเพื่อเชื่อมโยงทั้ง ระบบการแลกเปลี่ยนข้อมูลสุขภาพสำหรับเขตสุขภาพ (MOPH Data Exchange Gateway) เพื่อรองรับการเชื่อมโยงข้อมูลการรักษาพยาบาลของโรงพยาบาล ระบบการเชื่อมโยงและแลกเปลี่ยนข้อมูลกลาง (Central Data Exchange Service) และพัฒนาแพลตฟอร์มสารสนเทศกลาง เพื่อให้บริการผู้ป่วยนอก สำหรับโรงพยาบาลส่งเสริมสุขภาพตำบล เพื่อการบันทึกข้อมูลสุขภาพ เชื่อมโยงข้อมูลในการรับ - ส่งต่อ และการส่งรายงานด้านสาธารณสุข
“นายกรัฐมนตรีเป็นผู้ที่ให้ความสำคัญกับการพัฒนาระบบการดูแลด้านสาธารณสุขของประชาชนมาโดยตลอด ยืนยันการทำงานของรัฐบาลเพื่อให้ประชาชนทุกคนเข้าถึงระบบการสาธารณสุขที่ดีขึ้น สะดวก รวดเร็ว ปลอดภัย เข้าถึงได้ทุกคน ซี่งนายกรัฐมนตรีเชื่อมั่นว่าระบบคลาวด์กลางด้านสาธารณสุขนี้ จะยกระดับคุณภาพชีวิตให้ประชาชนที่ใช้บริการผ่านโรงพยาบาลในสังกัดสำนักงานปลัดกระทรวงสาธารณสุขรวม 901 แห่ง โรงพยาบาลส่งเสริมสุขภาพตำบล จำนวน 9,000 แห่ง และทำให้โรงพยาบาลส่งเสริมสุขภาพตำบล อย่างน้อย 4,500 แห่ง เชื่อมโยงข้อมูลคนไข้ รองรับการให้บริการทางการแพทย์ทางไกล (Telemedicine) รวมทั้งประชาชนเข้าถึงข้อมูลสุขภาพของตนเองได้สะดวกรวดเร็วยิ่งขึ้น ซึ่งหมายความว่าประชาชนทุกคนจะได้รับการดูแลทางสาธารณสุขผ่านระบบดิจิทัลอย่างเป็นสากล” นายอนุชาฯ กล่าว
วันอังคารที่ 7 มีนาคม 2566
07/03/2566
PM pleased with increase of investment from international corporations in target industries
PM pleased with increase of investment from international corporations in target industries
March 6, 2023, Deputy Government Spokesperson Traisuree Taisaranakul disclosed that Prime Minister and Defense Minister Gen. Prayut Chan-o-cha was reported by Office of the Board of Investment (BOI) on an increase of investment in the target industries during the past 3 years (2020-2022). Applications for investment received from global corporations in the target industries, especially next-generation automotive, smart electronics, digital, BCG, and creative industry during the past 3 years accounted for 2,687 projects, worth over 600 billion Baht.
The Deputy Government Spokesperson added that the Prime Minister was pleased with an increase in the inward foreign direct investment, which is a testimony of global confidence over Thailand’s potentials, Thai people, and the Government’s policies. He commended Team Thailand of all concerned agencies for their hard work in attracting foreign investments amidst fierce competition with other countries. The Prime Minister is confident that the Government is now on the right track in laying foundation for the country’s new industries into the future.
Detail of the investment applications for the 2,687 projects are as follows: 1) EV & parts, and charging stations: 46 projects, worth 78,115 million Baht; 2) digital industry: 420 projects, worth 64,481 million Baht; 3) smart electronics: 92 projects, worth 113,990 million Baht; 4) BCG industries: 1,911 projects, worth 305,170 million Baht; and 5) creative industry: 218 projects, worth 53,104 million Baht.
วันอังคารที่ 7 มีนาคม 2566
07/03/2566
​ครม.มีมติผ่อนผันการใช้ประโยชน์พื้นที่ลุ่มน้ำชั้น1เอ  เพื่อจัดตั้งวัดอนาลโยทิพยาราม จ.พะเยา และวัดบ้านห้วยน้ำผัก จ.เลย
​ครม.มีมติผ่อนผันการใช้ประโยชน์พื้นที่ลุ่มน้ำชั้น1เอ  เพื่อจัดตั้งวัดอนาลโยทิพยาราม จ.พะเยา และวัดบ้านห้วยน้ำผัก จ.เลย
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 7 มีนาคม2566 ว่า ที่ประชุมครม. มีมติเห็นชอบพิจารณาอนุมัติผ่อนผันการใช้ประโยชน์พื้นที่ลุ่มน้ำชั้น 1เอ ตามมติ ครม. ที่เกี่ยวข้อง จำนวน 15 ไร่ เพื่อจัดตั้งวัดอนาลโยทิพยาราม ต.สันป่าม่วง อ.เมืองพะเยา จ.พะเยา และพื้นที่ลุ่มน้ำชั้น 1เอ ตามมติ ครม. ที่เกี่ยวข้อง จำนวน 14-3-46 ไร่ เพื่อจัดตั้งวัดบ้านห้วยน้าผัก (ที่พักสงฆ์เทิดพระเกียรติสิรินธร) ต.แสงภา อ.นาแห้ว จ.เลย ตามที่สำนักงานพระพุทธศาสนาแห่งชาติเสนอ
น.ส.ทิพานัน กล่าวว่า วัดอนาลโยทิพยาราม มีความสำคัญทางประวัติศาสตร์และสังคม เป็นสถานที่สำคัญเป็นศูนย์รวมจิตใจของประชาชนชาว จ.พะเยา และพุทธศาสนิกชน ตลอดจนนักท่องเที่ยวทั่วไป มีการเปิดอบรมปฏิบัติธรรม รวมทั้งเป็นศูนย์พัฒนาจิตประจำ จ.พะเยา และให้ความร่วมมือกับคณะสงฆ์และหน่วยงานราชการต่าง ๆ ในการใช้สถานที่ของวัดเพื่อจัดประชุม อบรม สัมมนาต่าง ๆ ตลอดมา ได้รับประกาศ ศธ. เรื่องตั้งวัดในพระพุทธศาสนา เมื่อวันที่ 6 กรกฎาคม 2530 และได้รับพระราชทานวิสุงคามสีมาเมื่อวันที่ 18 มกราคม 2531 มีสิ่งปลูกสร้าง เช่น (1) อุโบสถไม้สักทองศิลปะล้านนา ด้านหลังเป็นพระเจดีย์ประดิษฐานพระประธาน (2) พระรัตนเจดีย์ 5 พระองค์ (3) พระวิหารหมื่นปี (ศิลปะล้านนา) (4) วิหารพญาเจืองธรรมมิกราช (ศิลปะไทลื้อ) (5) วิหารพญางาเมือง (ศิลปะไทลื้อ) (6) วิหารพระพุทธชินราช (7) วิหารพระแก้วมรกต (8) หอสวดมนต์ (9) พระพุทธเมตตานภาวิสุทธิมงคล (พระวรวงศ์เธอพระองค์เจ้าสุทธสิริโสภาเป็นผู้สร้างถวายเจ้าประคุณ สมเด็จพระญาณสังวร สมเด็จพระสังฆราช ทรงประทานพระนาม) (10) หอธรรม (11) ศาลาปฏิบัติธรรม (12) กุฏิพระสงฆ์ 20 หลัง และ (13) บ้านพักรับรองผู้มาปฏิบัติธรรม 12 หลัง
“สำหรับโครงการจัดตั้งวัดบ้านห้วยน้าผัก (ที่พักสงฆ์เทิดพระเกียรติสิรินธร) ต.แสงภา อ.นาแห้ว จ.เลย จะมีมีสิ่งปลูกสร้าง เช่น กุฏิพระ ที่พักสงฆ์ ศาลาการเปรียญ ศาลาฉัน โรงครัว ห้องน้า โรงปั่นไฟ โรงน้ำร้อน โรงเก็บของ โรงรถ โรงเก็บพัสดุ โรงซ่อม และโรงเก็บฟืน รวมพื้นที่ใช้สอยของอาคารโครงการเท่ากับ 505.95 ตารางเมตร เป็นโครงการจัดตั้งขึ้นเพื่อความมั่นคงของประเทศในพื้นที่รอยตะเข็บชายแดนระหว่างไทย - ลาว ซึ่งเป็นพื้นที่เชิงยุทธศาสตร์ด้านความมั่นคงที่รัฐบาลได้จัดตั้งหมู่บ้านห้วยน้ำผักเป็นชุมชนคล้ายทหารเพื่อความมั่นคงเมื่อปี 2532 เพื่อแสดงอาณาเขตของประเทศให้ชัดเจน และมีการพัฒนาปัจจัยพื้นฐานต่าง ๆ ที่รวมถึงการจัดตั้งวัดและโรงเรียน ซึ่งที่ผ่านมาโครงการฯ ได้เป็นศูนย์รวมจิตใจของราษฎรในพื้นที่เพื่อความมั่นคงและเพื่อความร่มเย็นผาสุกทางจิตใจตามนโยบายของรัฐบาล รวมทั้งเป็นสาขาของวัดป่าบ้านตาด (หลวงตามหาบัว ญาณสัมปันโน) ตั้งแต่ปี 2536 และคณะกรรมการด้านสิ่งแวดล้อมในการประชุมครั้งที่ 3/2564 วันที่ 21 มิถุนายน 2564 มีมติเห็นชอบรายงานผลกระทบด้านสิ่งแวดล้อมแล้ว” น.ส.ทิพานัน กล่าว
วันอังคารที่ 7 มีนาคม 2566
07/03/2566
​ครม.อนุมัติหลักการร่างพระราชกฤษฎีกากำหนดเขตที่ดินที่จะเวนคืนสำหรับก่อสร้างทางส่วนขยายเชื่อมต่อทางหลวงพิเศษหมายเลข7 เข้าสนามบินอู่ตะเภา
​ครม.อนุมัติหลักการร่างพระราชกฤษฎีกากำหนดเขตที่ดินที่จะเวนคืนสำหรับก่อสร้างทางส่วนขยายเชื่อมต่อทางหลวงพิเศษหมายเลข7 เข้าสนามบินอู่ตะเภา
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 7 มี.ค. 66 ได้อนุมัติหลักการร่างพระราชกฤษฎีกากำหนดเขตที่ดินที่จะเวนคืน ในท้องที่ตำบลสำนักท้อน และตำบลพลา อำเภอบ้านฉาง จังหวัดระยอง เพื่อสร้างทางหลวงพิเศษหมายเลข 7 กรุงเทพมหานคร-บ้านฉาง รวมทางแยกไปบรรจบทางหลวงแผ่นดินหมายเลข34 (บางวัว) ทางแยกเข้าชลบุรี ทางแยกเข้าท่าเรือแหลมฉบัง ทางแยกเข้าพัทยาและทางแยกไปบรรจบทางหลวงแผ่นดินหมายเลข3 (บ้านอำเภอ) และทางเข้าท่าอากาศยานนานาชาติอู่ตะเภา
โดยการออกพระราชกฤษฎีกาฯ นี้ ดำเนินการเพื่อให้พนักงานเจ้าหน้าที่มีสิทธิเข้าไปทำการสำรวจเพื่อให้ทราบข้อเท็จจริงเกี่ยวกับอสังหาริมทรัพย์ที่ต้องได้มาโดยแน่ชัด ซึ่งให้เริ่มเข้าสำรวจที่ดินและอสังหาริมทรัพย์ที่อยู่ภายในแนวเขตที่ดินที่จะเวนคืนภายใน 180 วัน นับแต่วันที่พระราชกฤษฎีกาใช้บังคับ และพระราชกฤษฎีกาฯ นี้มีกำหนดใช้บังคับ 5 ปี
น.ส.ไตรศุลี กล่าวว่า การดำเนินโครงการซึ่งมีการกำหนดที่ดินที่จะเวนคืนครั้งนี้ เป็นการก่อสร้างส่วนต่อขยายทางหลวงพิเศษหมายเลข7 เพื่อเชื่อมต่อเข้าสนามบินอู่ตะเภา ระยะทาง 1.92 กม. มีปริมาณทรัพย์สินที่ต้องจัดกรรมสิทธิ์ ประกอบด้วยที่ดิน 20 แปลง สิ่งปลูกสร้าง 3 ราย พืชผลต้นไม้ 20 ราย รวมค่าทดแทนในการเวนคืนรวมเป็นเงินงบประมาณ 107.7 ล้านบาท
สำหรับทางหลวงพิเศษหมายเลข7 นี้ ถือเป็นโครงสร้างพื้นฐานสำคัญของเขตพัฒนาพิเศษภาคตะวันออก(อีอีซี) ที่จะช่วยเติมเต็มโครงข่ายคมนาคมให้สมบูรณ์ เชื่อมโยงการคมนาคมขนส่งจากรุงเทพฯ และปริมณฑลไปสู่ภาคตะวันออก ส่งเสริมการให้บริการของโครงการสนามบินอู่ตะเภาเพื่อยกระดับสนามบินนานาชาติเชิงพาณิชย์หลัก แห่งที่3 ในพื้นที่ต่อเนื่องกับกรุงเทพฯ รวมถึงเป็นโครงสร้างพื้นฐานสำคัญของเมืองการบินภาคตะวันออก อันจะทำให้การพัฒนาอีอีซีกลายเป็นเมืองท่าและเมืองธุรกิจที่สำคัญของประเทศ
ทั้งนี้ กรมการปกครองได้สำรวจแผนที่ท้ายพระราชกฤษฎีกาฯ แล้ว และสำนักงบประมาณได้แจ้งว่าจะจัดสรรงบประมาณรายจ่ายประจำปีให้กรมทางหลวงสำหรับดำเนินการจัดกรรมสิทธิ์ เมื่อร่างพระราชกฤษฎีกานี้ใช้บังคับ
วันอังคารที่ 7 มีนาคม 2566
07/03/2566
​ครม. รับทราบผลดำเนินงานปีงบประมาณ 65 ของ รฟท. พร้อมแผนงานในอนาคต เผยรถไฟฟ้าสายสีเหลืองเตรียมเปิดบริการ ธ.ค. 66 นี้
​ครม. รับทราบผลดำเนินงานปีงบประมาณ 65 ของ รฟท. พร้อมแผนงานในอนาคต เผยรถไฟฟ้าสายสีเหลืองเตรียมเปิดบริการ ธ.ค. 66 นี้
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 7 มี.ค. 66 ได้รับทราบผลการดำเนินงานประจำปีงบประมาณ 2565 ของการรถไฟฟ้าขนส่งมวลชนแห่งประเทศไทย(รฟม.) รวมถึงโครงการที่อยู่ระหว่างดำเนินการและแผนงานในอนาคต ตามที่กระทรวงคมนาคมเสนอ
ทั้งนี้ ปีงบประมาณ 65 (ต.ค.64-ก.ย.65) รฟม. มีรายได้รวม15,600.30 ล้านบาท ค่าใช้จ่าย 14,282.67 ล้านบาท มีกำไรสุทธิ 1,317.63 ล้านบาท สำหรับปี 66 รฟม. มีเป้าหมายที่จะสร้างรายได้จากธุรกิจหลักและธุรกิจต่อเนื่องเพิ่มขึ้นเท่ากับหรือมากกว่าร้อยละ 5 จากปี 65
น.ส.ไตรศุลี กล่าวว่า ทางด้านผลการให้บริการรถไฟฟ้า 2 เส้นทาง สายเฉลิมรัชมงคล(สายสีน้ำเงิน) มีผู้โดยสารเฉลี่ย 226,834 คน-เที่ยว/วัน เพิ่มขึ้นร้อยละ 28.58 ความถึงพอใจของผู้ใช้บริการระดับมาก-มากที่สุดอยู่ที่ร้อยละ 89.52 (เป้าหมายร้อยละ 87) ส่วนเป้าหมายปี 66 คาดว่าจะมีผู้โดยสาร 232,000 คน-เที่ยว/วัน ความพึงพอใจระดับมาก-มากที่สุดอยู่ที่ร้อยละ 85
สายฉลองรัชธรรม (สายสีม่วง) มีผู้โดยสารเฉลี่ย 38,802 คน-เที่ยว/วัน เพิ่มขึ้นร้อยละ 18.47 ความพึงพอใจของผู้ใช้บริการระดับมากถึงมากที่สุด อยู่ที่ร้อยละ 89.62 (เป้าหมายร้อยละ 88) ปี 66 คาดว่าจะมีผู้โดยสาร 39,772คน-เที่ยว/วัน ความพึงพอใจระดับมาก-มากที่สุดอยู่ที่ร้อยละ 85
น.ส.ไตรศุลี กล่าวว่า รฟม. มีโครงการที่อยู่ระหว่างดำเนินการประกอบด้วย โครงการอยู่ระหว่างการก่อสร้าง 4 โครงการ ได้แก่ 1) สายสีเหลือง ช่วงลาดพร้าว-สำโรง งานโธยาฯ ก้าวหน้าร้อยละ 96.79 (เร็วกว่าแผนร้อยละ 1.35) คาดว่าจะเปิดบริการเดือน ธ.ค. 66 2)รถไฟฟ้าสายสีชมพูช่วงแคราย-มีนบุรี การก่อสร้างงานโยธาและติดตั้งงานระบบรถไฟฟ้าและการเดินรถก้าวหน้าร้อยละ 93.04 (เร็วกว่าแผนร้อยละ 2.74) คาดว่าจะเปิดบริการเดือนมิ.ย. 67
3) รถไฟฟ้าสายสีส้ม ช่วงศูนย์วัฒนธรรมฯ-มีนบุรี(สุวินทวงศ์) การก่อสร้างงานโยธา ก้าวหน้าร้อยละ 98.31(เร็วกว่าแผนร้อยละ 0.77) งานผลิตและติดตั้งระบบรถไฟฟ้าและงานเดินรถ ก้าวหน้าร้อยละ 21.25(ตามแผน) คาดว่าจะเปิดบริการเดือนธ.ค. 68 และ 4) สายสีม่วง ช่วงเตาปูน-ราษฎร์บูรณะ(วงแหวนกาญจนาภิเษก) งานก่อสร้างโยธาฯ ก้าวหน้าร้อยละ 27.53 (เร็วกว่าแผน ร้อยละ 1.82) คาดว่าจะเปิดบริการ ธ.ค. 70 สำหรับโครงการที่อยู่ระหว่างการประกวดราคามี 1 โครงการ ได้แก่ รถไฟฟ้าสายสีส้ม ช่วงบางขุนนนท์-ศูนย์วัฒนธรรมฯ คาดว่าจะเปิดบริการ พ.ค. 71
นอกจากนี้ มีโครงการที่อยู่ระหว่างการกศึกษาและวิเคราะห์โครงการซึ่งคาดว่าจะได้รับการอนุมัติจาก ครม. ในปีงบประมาณ 2567-69 จำนวน 5 โครงการ ประกอบด้วย รถไฟฟ้าจังหวัดภูเก็ต, รถไฟฟ้าจังหวัดเชียงใหม่, รถไฟฟ้าจังหวัดนครราชสีมา, รถไฟฟ้าจังหวัดพิษณุโลก และรถไฟฟ้าสายสีน้ำตาลช่วงแคราย-ลำสาลี(บึงกุ่ม) นอกจากนี้ มีแผนพัฒนาระบบเชื่อมต่อเพื่อสนับสนุนการเดินทางต่อเนื่องหลายรูปแบบ เช่น การพัฒนาระบบจอดรถอัตโนมัติ (Smart Parking) ด้วย
วันอังคารที่ 7 มีนาคม 2566
07/03/2566
โฆษกรัฐบาลเผย นายกฯ ปลื้ม ทัพนักกีฬาไทย ทำผลงานได้อย่างยอดเยี่ยมในการแข่งขันในเวทีระดับโลก ขอบคุณผู้มีส่วนเกี่ยวข้องทุกคนที่ร่วมสร้างชื่อให้ประเทศ
โฆษกรัฐบาลเผย นายกฯ ปลื้ม ทัพนักกีฬาไทย ทำผลงานได้อย่างยอดเยี่ยมในการแข่งขันในเวทีระดับโลก ขอบคุณผู้มีส่วนเกี่ยวข้องทุกคนที่ร่วมสร้างชื่อให้ประเทศ ผลักดัน ฝึกซ้อมจนนักกีฬาไทยมีชื่อเสียงเทียบเท่านักกีฬาโลก
วันที่ 7 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีกับทัพนักกีฬาทีมชาติไทย ที่สามารถคว้ารางวัลจากการแข่งขันมาได้ในหลากหลายชนิดกีฬา ได้แก่ กีฬาเทคบอล ในการแข่งขัน ดูไบ เอเชี่ยน เทคบอล ทัวร์ 2023 (Dubai Asian Teqball Tour 2023) และ กีฬาสนุกเกอร์ ในการแข่งขันสนุกเกอร์หญิงชิงแชมป์โลก 2023 (World Women's Snooker Championship 2023)
โฆษกประจำสำนักนายกรัฐมนตรี กล่าวว่า ผลงานทัพนักกีฬาเทคบอลไทย ชนะได้รับรางวัลชนะเลิศ 2 รางวัล และ รองชนะเลิศอีก 2 รางวัล จากการแข่งขันรายการ Dubai Asian Teqball Tour 2023 ที่สหรัฐอาหรับเอมิเรตส์ ระหว่างวันที่ 2- 5 มีนาคม 2566 ซึ่งในรอบชิงชนะเลิศ ประเภทหญิงคู่ ทีมไทยพบกันเอง ระหว่าง สุภาวดี วงศ์คำจันทร์ กับจุฑาทิพย์ กันทะธง พบกับ จริยา สีสวาท กับอารียา หอมดี โดยคู่ สุภาวดี กับ จุฑาทิพย์ เอาชนะไปได้ 2-0 เซตคะแนน 12-11, 12-9 ถือเป็นแชมป์แรกในประวัติศาสตร์ของทีมเทคบอลไทยในระดับนานาชาติ ในขณะที่ ประเภทคู่ผสม สุภาวดี วงศ์คำจันทร์ กับพักตร์พงษ์ เดชเจริญ เอาชนะ เพทรา พีชี่ (Petra Pechy) และ อดัม บลาสโซวิค (Adam Blazsovics) คู่มือ 1 ของโลกจากฮังการี 2-0 เซต ด้วยคะแนน 12-8, 12-7 และในประเภทชายคู่ อุเทน กู้เขียว กับ พักตร์พงษ์ เดชเจริญ ได้รางวัลรองชนะเลิศ จากการแข่งขันกับคซาบา บันยิค (Csaba Banyik) กับ บาลาซ คัทซ์ (Balazs Katz) คู่มือ 3 ของโลกจากฮังการี 1-2 เซต 7-12, 12-9 และ 6-11 ถือเป็นผลงานที่ยอดเยี่ยม สร้างประวัติศาสตร์ให้กับทีมนักกีฬาไทยในระดับนานาชาติ
โฆษกประจำสำนักนายกรัฐมนตรี กล่าวเพิ่มเติมว่า นอกจากนี้ในรายการแข่งขันสนุกเกอร์หญิงชิงแชมป์โลก 2023 (World Women's Snooker Championship 2023) ที่ไฮเอนด์ สนุกเกอร์คลับ (Hi-End Snooker Club) กรุงเทพมหานคร เมื่อวันที่ 4 มีนาคม 2566 ผลการแข่งขันปรากฎว่า ในประเภทหญิงเดี่ยว รอบชิงชนะเลิศ “ใบพัด ศรีราชา" หรือ ศิริภาพร นวนทะคำจัน สามารถเอาชนะ ไป่ หยู่หลู (Bai Yulu) นักกีฬาชาวจีน รับตำแหน่งแชมป์โลกได้สำเร็จด้วย 6-3 เฟรม ซึ่งเป็นเกมส์การแข่งขันที่ยาวนานถึง 8 ชั่วโมง
“นายกรัฐมนตรี ชื่นชมผลงานนักกีฬาไทย ในการแข่งกีฬาทั้ง 2 ประเภท สามารถทำผลงานออกมาได้อย่างยอดเยี่ยม ซึ่งนายกรัฐมนตรีเชื่อมั่นว่านักกีฬาไทยมีศักยภาพ ความตั้งใจ มุ่งมั่น ขยันฝึกซ้อม และทักษะในการแข่งขันเทียบเท่านักกีฬาโลก ทั้งนี้ นายกรัฐมนตรี ได้ขอบคุณไปยังทัพนักกีฬาไทยทุกประเภทที่สร้างชื่อเสียงให้ชาติไทย และผู้มีส่วนเกี่ยวข้องทุกคนที่ร่วมช่วยผลักดันความสามารถของนักกีฬาในการแข่งขันเสมอมา” นายอนุชาฯ กล่าว
วันอังคารที่ 7 มีนาคม 2566
กระทรวงเกษตรฯ ขับเคลื่อนการดำเนินงานของคณะกรรมการนโยบายอาสาสมัครเกษตร ครั้งที่ 1/2566
กระทรวงเกษตรฯ ขับเคลื่อนการดำเนินงานของคณะกรรมการนโยบายอาสาสมัครเกษตร ครั้งที่ 1/2566
วันอังคารที่ 7 มีนาคม 2566 เวลา 13.30 น. ปลัดกระทรวงเกษตรและสหกรณ์ มอบหมายให้ นายสุรเดช สมิเปรม รองปลัดกระทรวงเกษตรและสหกรณ์ เป็นประธานการประชุมคณะกรรมการนโยบายอาสาสมัครเกษตร ครั้งที่ 1/2566 ณ ห้องประชุม 134 - 135 อาคาร 1 ชั้น 3 กระทรวงเกษตรและสหกรณ์ เพื่อขับเคลื่อนการดำเนินงานอาสาสมัครเกษตรของกระทรวงเกษตรและสหกรณ์ดำเนินการไปอย่างต่อเนื่อง
โดยที่ประชุมรับทราบประเด็น 1) โครงการสัมมนาเกษตร พ.ศ 2566 2) โครงการศูนย์เรียนรู้การเพิ่มประสิทธิภาพการผลิตสินค้าเกษตร(กรมส่งเสริมการเกษตรร่วมกับสำนักงานเศรษฐกิจการเกษตร) และ 3) ข้อมูลหน่วยงาน-หมายเลขโทรศัพท์ผู้รับผิดชอบงานอาสาสมัครเกษตร และร่วมกันพิจารณา ใน 3 ประเด็น คือ 1) การกำหนดแผน/ผลการปฏิบัติงานของอาสาสมัครเกษตรหมู่บ้าน (อกม.) 2) การขับเคลื่อนการดำเนินงานอาสาสมัครเกษตรของกระทรวงเกษตรและสหกรณ์ 3) การแต่งตั้งบุคคลเป็นที่ปรึกษาและผู้ทรงคุณวุฒิในคณะกรรมการนโยบายอาสาสมัครเกษตร
วันอังคารที่ 7 มีนาคม 2566
07/03/2566
​ครม.รับทราบ 16 หน่วยงาน ดำเนินกิจกรรมตามโครงการจิตอาสาพระราชทาน รอบเดือนต.ค.-ธ.ค. 65 รวม 18,466 ครั้ง มีผู้เข้าร่วม 1,280,611 คน ณ สิ้นปี 65
​ครม.รับทราบ 16 หน่วยงาน ดำเนินกิจกรรมตามโครงการจิตอาสาพระราชทาน รอบเดือนต.ค.-ธ.ค. 65 รวม 18,466 ครั้ง มีผู้เข้าร่วม 1,280,611 คน ณ สิ้นปี 65 มีประชาชนทั่วประเทศลงทะเบียนเป็นจิตอาสาแล้วกว่า 7 ล้านคน
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 7 มี.ค. 66 ได้รับทราบผลการดำเนินโครงการจิตอาสาพระราชทาน ประจำเดือนต.ค.-ธ.ค.65 ตามที่สำนักปลัดสำนักนายกรัฐมนตรี(สปน.) เสนอ โดย สปน. ระบุถึงรายงานของกระทรวงมหาดไทยถึงผลการลงทะเบียนเป็นจิตอาสาพระราชทาน ณ วันที่ 31 ธ.ค. 66 มีประชาชนลงทะเบียนแล้ว 7,004,562 คน จำแนกเป็นกรุงเทพมหานคร 459,756 คน ส่วนภูมิภาค 6,544,806 คน เป็นชาย 3,144,409 คน และหญิง 3,860,153 คน
ระหว่างเดือนต.ค.-ธ.ค. 65 มี 16 หน่วยงาน ได้จัดกิจกรรมจิตอาสารวมทั้งสิ้น 18,466 ครั้ง มีผู้เข้าร่วมกิจกรรม 1,280,611 คน ประกอบด้วย กระทรวงกลาโหม,กระทรวงการคลัง, กระทรวงการต่างประเทศ, กระทรวงพัฒนาสังคมและความมั่นคงของมนุษย์, กระทรวงทรัพยากรธรรมชาติและสิ่งแวดล้อม, กระทรวงพลังงาน, กระทรวงพาณิชย์, กระทรวงมหาดไทย, กระทรวงยุติธรรม, กระทรวงวัฒนธรรม, กระทรวงศึกษาธิการ, กระทรวงสาธารณสุข, กระทรวงอุตสาหกรรม, กรมประชาสัมพันธ์, สำนักงานตำรวจแห่งชาติ และกองอำนวยการรักษาความมั่นคงภายในราชอาณาจักร
น.ส.ไตรศุลี กล่าวว่า สำหรับกิจกรรมจิตอาสาทั้งหมด 18,466 ครั้ง แยกเป็น 4 กลุ่มหลัก ประกอบด้วย 1)จิตอาสาพัฒนา 17,061 ครั้ง เช่น การปรับปรุงภูมิทัศน์และทำความสะอาดศาสนสถาน โรงเรียน สถานที่ราชการ การอำนวยความสะดวกประชาชน การบำเพ็ญประโยชน์ การบริจาคโลหิต มอบสิ่งของแก่ผู้ยากไร้ การปลูกต้องไม้พัฒนาแหล่งน้ำ เป็นต้น
2)จิตอาสาภัยพิบัติ 1,064 ครั้ง เช่น การช่วยเหลือประชาชนที่ประสบอุทกภัย วาตภัย และภัยหนาว การอบรมป้องกันอัคคีภัย 3)จิตอาสาเฉพาะกิจ เช่น การอำนวยความสะดวกประชาชนที่เข้าร่วมในงานพระราชพิธี การจัดเตรียมสถานที่ร่วมพิธีเนื่องในวันสำคัญ การบริจาคโลหิตถวายเป็นพระราชกุศล 4)วิทยากรจิตอาสา904 จำนวน 24 ครั้ง โดยเป็นการบรรยายความรู้เกี่ยวกับบทบาทหน้าที่กิจกรรมจิตอาสา สถาบันพระมหากษัตริย์กับประเทศไทยและโครงการจิตอาสาพระราชทานตามแนวพระราชดำริ
วันอังคารที่ 7 มีนาคม 2566
07/03/2566
​ครม.เห็นชอบมาตรการภาษีจูงใจผู้บริจาคเพื่อสนับสนุนกีฬาหักลดหย่อนได้ 2 เท่า ปีภาษี 66-67
​ครม.เห็นชอบมาตรการภาษีจูงใจผู้บริจาคเพื่อสนับสนุนกีฬาหักลดหย่อนได้ 2 เท่า ปีภาษี 66-67
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 7 มี.ค. 66 ได้อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่...) พ.ศ.... (มาตรการภาษีเพื่อสนับสนุนการกีฬา) โดยมีสาระสำคัญ เป็นการกำหนดสิทธิประโยชน์ทางภาษี โดยยกเว้นภาษีเงินได้บุคคลธรรมดา ภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะและอากรแสตมป์ แก่ผู้บริจาคที่เป็นบุคคลธรรมดา หรือ บริษัท หรือห้างหุ้นส่วนนิติบุคคล สำหรับการบริจาคเงินหรือทรัพย์สินเพื่อสนับสนุนการกีฬา ให้แก่ 1)การกีฬาแห่งประเทศไทย 2) คณะกรรมการกีฬาจังหวัด 3)สมาคมกีฬาแห่งจังหวัด 4) สมาคมกีฬาที่ใช้คำว่า "แห่งประเทศไทย" (เช่น สมาคมกีฬาขี่ม้าแห่งประเทศไทย สมาคมกีฬามวลสากลแห่งประเทศไทย สมาคมกีฬาวอลเลย์บอลแห่งประเทศไทย เป็นต้น) หรือกองทุนพัฒนาการกีฬาแห่งชาติ และ 5) กรมพลศึกษา
โดยให้หักลดหย่อนภาษีได้ 2 เท่า ของจำนวนเงินบริจาค ในกรณีบุคคลธรรมดาเมื่อรวมกับเงินบริจาคอื่นตามที่ได้มีพระราชกฤษฎีกาที่ออกตามความในประมวลรัษฎากรกำหนดให้ยกเว้นภาษีเงินได้บุคคลธรรมดาเป็นจำนวน 2 เท่าแล้ว จะต้องไม่เกินร้อยละ 10 ของเงินได้พึงประเมินหลังจากหักค่าใช้จ่ายและหักลดหย่อน ส่วนกรณีบริษัท หรือห้างหุ้นส่วนนิติบุคคล สามารถหักรายจ่ายได้ 2 เท่า ไม่ว่าจะได้จ่ายเป็นเงินหรือทรัพย์สิน แต่เมื่อรวมกับรายจ่ายบริจาคอื่นแล้วจะต้องไม่เกินร้อยละ 10 ของกำไรสิทธิก่อนหักรายจ่ายเพื่อการกุศลสาธารณะหรือเพื่อการสาธารณะประโยชน์และเพื่อการศึกษา
พร้อมกับให้ยกเว้นภาษีเงินได้บุคคลธรรมดา เงินได้นิติบุคคล ภาษีมูลค่าเพิ่ม ภาษีธุรกิจเฉพาะและอากรแสตมป์ให้แก่บุคคลธรรมดาและบริษัทห้างหุ้นส่วนนิติบุคคลสำหรับการโอนทรัพย์สิน การขายสินค้า หรือการกระทำตราสารอันเนื่องมาจากการบริจาคให้แก่หน่วยรับบริจาคเพื่อสนับสนุนการกีฬาด้วย
น.ส.ไตรศุลี กล่าวว่า การบริจาคจะต้องดำเนินการผ่านระบบบบริจาคอิเล็กทรอนิกส์ (e-Donation) ของกรมสรรพกร ตั้งแต่ 1 ม.ค. 66-31 ธ.ค. 67 รวม 2 ปีภาษี โดยกระทรวงการคลังได้ประมาณการการสูญเสียรายได้และประโยชน์ที่จะได้รับแล้วคาดว่ามาตรการภาษีนี้จะมีผลให้ภาครัฐจัดเก็บภาษีลดลงปีละ 1 ล้านบาท 2 ปี ภาษีรวม 2 ล้านบาท แต่คาดว่าหน่วยรับบริจาคเพื่อสนับสนุนการกีฬาจะได้รับบริจาคปีละประมาณ 8 ล้านบาทเศษ และเป็นการเปิดโอกาสให้ภาคเอกชนและประชาชนมีส่วนร่วมสนับสนุนการกีฬาของประเทศอย่างต่อเนื่อง และเป็นการลดภาระงบประมาณของรัฐในด้านการกีฬาได้อีกทางหนึ่ง
ทั้งนี้ ครม.ยังได้มอบหมายกระทรวงการท่องเที่ยวและกีฬา ขับเคลื่อนสร้างการรับรู้และความเข้าใจมาตรการภาษีแก่ประชาชนทั่วไป รวมถึงสนับสนุนหน่วยรับบริจาคให้ใช้ระบบบริจาคอิเล็กทรอนิกส์ (e-Donation) ของกรมสรรพกรเพื่ออำนวยความสะดวกแก่ผู้บริจาคต่อไป
วันอังคารที่ 7 มีนาคม 2566
กรมอุตุฯ ประกาศ 5 มี.ค. 66 ไทยเข้าสู่ฤดูร้อน อุณหภูมิสูงสุด 35 องศาฯ
.....
กรมอุตุนิยมวิทยา ออกประกาศ การเข้าสู่ฤดูร้อนของประเทศไทย ปี 66 ประเทศไทยจะสิ้นสุดฤดูหนาวและเริ่มต้นเข้าสู่ฤดูร้อน ในวันที่ 5 มี.ค. 66 โดยในตอนกลางวันพื้นที่ส่วนใหญ่บริเวณประเทศไทยตอนบนจะมีอากาศร้อนโดยทั่วไปอย่างต่อเนื่อง อุณหภูมิสูงสุดตั้งแต่ 35 องศาเชลเซียสขึ้นไป ประกอบกับ มรสุมตะวันออกเฉียงเหนือที่พัดปกคลุมประเทศไทย ตอนบนได้เปลี่ยนเป็นลมฝ่ายใต้พัดปกคลุมแทน ซึ่งเป็นการเข้าสู่ "ฤดูร้อน" ของ ประเทศไทย
.
อย่างไรก็ตาม บริเวณภาคเหนือและภาคตะวันออกเฉียงเหนือยังคงมีอากาศเย็นในตอนเช้า ส่วนบริเวณยอดภูและยอดดอยรวมทั้งเทือกเขายังคงมีอากาศหนาวเย็นต่อไปอีกระยะหนึ่ง และคาดว่า "ฤดูร้อน" จะสิ้นสุดประมาณกลางเดือนพ.ค. 66
.
Cr. กรมอุตุนิยมวิทยา
#ไทยคู่ฟ้า#สื่อสารรัฐบาลไทย
-------------------
วันอังคารที่ 7 มีนาคม 2566
07/03/2566
​ครม.เห็นชอบให้ออกสลากการกุศล 3 โครงการ วงเงินรวม 921.45 ล้านบาท
​ครม.เห็นชอบให้ออกสลากการกุศล 3 โครงการ วงเงินรวม 921.45 ล้านบาท
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 7 มี.ค. 66 ได้เห็นชอบให้มีการออกสลากการกุศลเพื่อสนับสนุนโครงการที่ผ่านการกลั่นกรองจากคณะกรรมการพิจารณาโครงการสลากการกุศล จำนวน 3 โครงการ วงเงินรวมทั้งสิ้น 921.45 ล้านบาท
สำหรับการพิจารณาให้ออกสลากการกุศลเพิ่มเติมครั้งนี้ เป็นไปตามนโยบายที่รัฐบาลสนับสนุนให้หน่วยงานสามารถออกสลากการกุศลเพื่อระดมทุนสำหรับโครงการเพื่อสาธารณประโยชน์ต่างๆ ได้ เพื่อเป็นการแบ่งเบาภาระงบประมาณรัฐอีกทางหนึ่ง ซึ่งที่ผ่านมา ครม. ได้อนุมัติกรอบให้หน่วยงานต่างๆ สามารถออกสลากการกุศลได้รวมไม่เกิน 10,000 ล้านบาท และให้ให้กระทรวงการคลังตั้งคณะกรรมการฯ ในการพิจารณากลั่นกรองโครงการสลากการกุศลของหน่วยงานต่างๆ ก่อนเสนอกระทรวงการคลัง เพื่อเสนอ ครม.
น.ส.ไตรศุลี กล่าวว่า ภายใต้กรอบวงเงินที่ ครม. ได้กำหนดให้หน่วยงานได้รับอนุมัติให้ออกสลากการกุลไปแล้ว 16 โครงการ วงเงินรวม 8,239.93 ล้านบาท และเมื่อรวมกับการเห็นชอบครั้งนรี้แล้วจะรวมเป็น 19 โครงการ วงเงินรวม 9,161.38 ล้านบาท
สำหรับ 3 โครงการที่ได้รับความเห็นชอบให้ออกสลากการกุศลได้ในครั้งนี้ ประกอบด้วย 1) โครงการขยายพื้นที่บริการ เพิ่มศักยภาพการให้บริการรักษาพยาบาลและการรองรับโรคอุบัติใหม่ อุบัติซ้ำโรงพยาบาลสงขลานครินทร์ คณะแพทยศาสตร์ มหาวิทยาลัยสงขลานครินทร์ วงเงิน 604.19 ล้านบาท 2) โครงการศูนย์นวัตกรรมด้านการแพทย์ พลังงานและสิ่งแวดล้อม ของโรงพยาบาลราชวิถี กรมการแพทย์ วงเงิน 67.26 ล้านบาท และ 3)โครงการก่อสร้างศูนย์ฝึกอบรมต่อต้านการทุจริตแห่งประเทศไทย ของมูลนิธิต่อต้านการทุจริตแห่งประเทศ วงเงิน 250 ล้านบาท
วันอังคารที่ 7 มีนาคม 2566
ยกระดับงานท้องถิ่นด้วย “ระบบท้องถิ่นดิจิทัล (Digital Government Platform)” เพิ่มประสิทธิภาพการทำงานเจ้าหน้าที่ - อำนวยความสะดวกให้ ปชช.
.....
สำนักงานพัฒนารัฐบาลดิจิทัล (องค์การมหาชน) (สพร.) หรือ DGA ได้พัฒนา “ระบบท้องถิ่นดิจิทัล (Digital Government Platform)” เพื่อเป็นเครื่องมือส่งเสริมและสนับสนุนการทำงานขององค์กรปกครองส่วนท้องถิ่น (อปท.) ซึ่งจะช่วยเพิ่มประสิทธิภาพการทำงานของเจ้าหน้าที่และการให้บริการประชาชน
.
สำหรับ 5 บริการหลักของ “ระบบท้องถิ่นดิจิทัล” ประกอบด้วย
1. ระบบบริหารจัดการจุดเดียวเบ็ดเสร็จ (OSS)
2. ระบบขออนุญาตก่อสร้าง (สำหรับพื้นที่ไม่เกิน 150 ตร.ม.)
3. ระบบออกหนังสือรับรองแจ้งสถานที่จำหน่ายอาหารหรือสถานที่สะสมอาหารออนไลน์
4. ระบบชำระค่าธรรมเนียมต่าง ๆ เช่น ค่าขยะ ค่าบำบัดน้ำเสีย ผ่านระบบออนไลน์ เพียงสแกน QR Code เป็นต้น
5. ระบบสารบรรณอิเล็กทรอนิกส์ สำหรับหน่วยงาน หรือ เจ้าหน้าที่รัฐ
.
ล่าสุด สพร. ได้ลงนามกับองค์การบริหารส่วนจังหวัด (อบจ.) องค์การบริหารส่วนตำบล (อบต.) และ เทศบาล จำนวน 56 แห่ง พร้อมดำเนินการติดตั้งระบบ อบรมการใช้งานให้กับเจ้าหน้าที่ที่เกี่ยวข้องแล้ว ทั้งนี้ยังคงเปิดรับ อปท. ที่สนใจเข้าร่วมอย่างต่อเนื่อง
.
อปท. ที่สนใจสามารถศึกษาข้อมูลเกี่ยวกับ “ระบบท้องถิ่นดิจิทัล” ได้ที่https://bit.ly/3Iokaz3หรือสอบถามเพิ่มเติม โทร. 02 612 6060 หรืออีเมล [emailprotected]
.
อ่านเพิ่มเติม คลิกhttps://www.thaigov.go.th/news/contents/details/65580
.
#ไทยคู่ฟ้า#สื่อสารรัฐบาลไทย
-------------------
วันอังคารที่ 7 มีนาคม 2566
07/03/2566
ครม.รับทราบผลการกู้เงินเพื่อปรับโครงสร้างหนี้ของรัฐบาลที่มีระยะเวลาชำระหนี้เกิน 12 เดือน คลังเผยหนี้ภาครัฐอายุเฉลี่ย 9 ปี 1 เดือน อยู่ในระดับบริหารจัดการได้
ครม.รับทราบผลการกู้เงินเพื่อปรับโครงสร้างหนี้ของรัฐบาลที่มีระยะเวลาชำระหนี้เกิน 12 เดือน คลังเผยหนี้ภาครัฐอายุเฉลี่ย 9 ปี 1 เดือน อยู่ในระดับบริหารจัดการได้ ภายใต้กลยุทธ์บริหารหนี้สาธารณะระยะ 5 ปี
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 7 มี.ค. 66 ได้รับทราบผลการกู้เงินเพื่อปรับโครงสร้างหนี้ของรัฐบาลที่มีระยะเวลาชำระหนี้เกิน 12 เดือน ซึ่งดำเนินการในปีงบประมาณ 65 ตามที่กระทรวงการคลังเสนอ
ในปีงบประมาณ 65 (ต.ค.64-ก.ย.65) สำนักงานบริหารหนี้สาธารณะได้กู้เงินเพื่อปรับโครงสร้างหนี้เงินกู้รัฐบาลวงเงินรวม 1,204,030.54 ล้านบาท คิดเป็นร้อยละ 87 ของวงเงินตามแผนบริหารหนี้ประจำปีงบประมาณ 65 (1,384,703.45ล้านบาท) จากวงเงินกู้ดังกล่าวเป็นวงเงินกู้ระยะเวลาชำระหนี้เกิน 12 เดือนรวม 643,305.23 ล้านบาท คิดเป็นร้อยละ 53 ของวงเงินกู้เพื่อปรับโครงสร้างหนี้ทั้งหมด
น.ส.ไตรศุลี กล่าวว่า การกู้เงินเพื่อปรับโครงสร้างหนี้เป็นการบริหารจัดการหนี้ของรัฐบาลเพื่อลดการกระจุกตัวของหนี้ระยะสั้น โดย ณ สิ้นปีงบประมาณ 65 หนี้คงค้างของรัฐมีจำนวนรวม 9,163,673 ล้านบาท เป็นหนี้ระยะสั้น(ไม่เกิน1ปี) 561,315.67 ล้านบาท (ร้อยละ 6.13) และหนี้ระยะยาว (1ปีขึ้นไป) จำนวน 8,602,357.33 ล้านบาท (ร้อยละ 93.87) มีอายุเฉลี่ยของหนี้อยู่ที่ 9 ปี 1 เดือน
กระทรวงการคลัง ระบุว่า สัดสวนหนี้ดังกล่าวเมื่อรวมกับเงินกู้ของรัฐวิสาหกิจที่รัฐรับภาระอยู่ ยังอยู่ในระดับที่สามารถบริหารจัดการให้เป็นไปตามตัวชี้วัดความเสี่ยงด้านการปรับโครงสร้างหนี้ภายใต้กลยุทธ์การบริหารหนี้สาธารณระยะปานกลางในระยะ 5 ปีข้างหน้าได้
สำหรับรายละเอียดการกู้ยืมเพื่อปรับโครงสร้างหนี้ที่มีระยะเวลากำหนดชำระเกิน 12 เดือน วงเงิน 643,305.23 ล้านบาท มีดังนี้
1)เงินกู้ชดเชยการขาดุลงบประมาณหรือเมื่อมีรายจ่ายสูงกว่ารายได้ภายใต้ พ.ร.บ.การบริหารหนี้สาธารณะฯ 332,467.17 ล้านบาท
2)เงินกู้เพื่อพัฒนาเศรษฐกิจและสังคม ภายใต้ พ.ร.บ.การบริหารหนี้สาธารณะฯ 50,800 ล้านบาท
3) เงินกู้มาเพื่อให้กู้ต่อ ภายใต้ พ.ร.บ.การบริหารหนี้สาธารณะฯ 48,706.06 ล้านบาท
4)เงินกู้ภายใต้ พ.ร.ก.ให้อำนาจกระทรวงการคลังกู้เงินเพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. 2541 จำนวน 29,200 ล้านบาท
5) เงินกู้ภายใต้ พ.ร.ก.ให้อำนาจกระทรวงการคลังกู้เงินเพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน ระยะที่2 พ.ศ.2545 จำนวน 35,450 ล้านบาท
6)เงินกู้ภายใต้ พ.ร.ก.ให้อำนาจกระทรงวงการคลังกู้เพื่อฟื้นฟูและสร้างเสริมความมั่นคงทางเศรษฐกิจ พ.ศ. 2552 จำนวน 16,682 ล้านบาท
7)เงินกู้ภายใต้ พ.ร.ก.ให้อำนาจกระทรวงการคลังกู้เพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา2019 พ.ศ. 2563 จำนวน 130,000 ล้านบาท
วันอังคารที่ 7 มีนาคม 2566
07/03/2566
ครม. อนุมัติหลักการ ร่างพ.ร.ฎ. ยกเว้นภาษีเงินได้นิติบุคคลสำหรับเงินอุดหนุนตามมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์
ครม. อนุมัติหลักการ ร่างพ.ร.ฎ. ยกเว้นภาษีเงินได้นิติบุคคลสำหรับเงินอุดหนุนตามมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันนี้ (7 มีนาคม 2566) อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่) พ.ศ. .... (การยกเว้นเงินได้นิติบุคคลสำหรับเงินอุดหนุนตามมาตรการสนับสนุนการใช้ยานยนต์ไฟฟ้าและประเภทรถยนต์และรถจักรยานยนต์) เป็นการยกเว้นภาษีเงินได้นิติบุคคลให้แก่บริษัทหรือห้างหุ้นส่วนนิติบุคคลสำหรับเงินได้ที่ได้รับเป็นเงินอุดหนุนจากรัฐตามมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์ เป็นเงินได้ที่ได้รับการยกเว้นโดยไม่ต้องนำมาคำนวณกำไรสุทธิเพื่อเสียภาษีเงินได้นิติบุคคล  ทั้งนี้ จะช่วยสนับสนุนให้ราคาของรถยนต์และรถจักรยานยนต์แบบพลังงานไฟฟ้าจากแบตเตอรี่ (BEV) ลดลง ส่งผลให้ผู้บริโภคเกิดความต้องการซื้อยานยนต์ไฟฟ้าที่มีราคาถูกลง ทำให้ผู้ประกอบการมีความมั่นใจในการลงทุน และเป็นการสร้างแรงจูงใจให้มีการผลิตรถยนต์และรถจักรยานยนต์แบบพลังงานไฟฟ้าจากแบตเตอรี่ (BEV) เพิ่มขึ้นในอนาคต
สาระสำคัญของร่างพระราชกฤษฎีกา
-ผู้ได้รับสิทธิประโยชน์ : บริษัทหรือห้างหุ้นส่วนนิติบุคคล ที่ได้รับเป็นเงินอุดหนุนจากรัฐตามมาตรการสนับสนุนการใช้ยานยนต์ไฟฟ้า
-สิทธิประโยชน์ : ยกเว้นภาษีเงินได้นิติบุคคลให้แก่บริษัทหรือห้างหุ้นส่วนนิติบุคคล ที่ได้รับเป็นเงินอุดหนุนจากรัฐตามมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์ สำหรับรอบระยะเวลาบัญชีที่ได้ใช้สิทธินั้น
-เงื่อนไข : บริษัทหรือห้างหุ้นส่วนนิติบุคคลทต้องปฏิบัติตามหลักเกณฑ์ วิธีการ และเงื่อนไขที่กรมสรรพสามิตประกาศกำหนด อาทิ เป็นผู้ประกอบอุตสาหกรรมที่มีโรงงานอุตสาหกรรมตั้งอยู่ในเขตปลอดอากรเขตประกอบการเสรี เป็นผู้นำเข้าที่ได้รับการแต่งตั้งให้เป็นตัวแทนจำหน่ายอย่างเป็นทางการ เป็นต้น
หากบริษัทหรือห้างหุ้นส่วนนิติบุคคลที่ได้ใช้สิทธิยกเว้นภาษีเงินได้นิติบุคคล และต่อมาไม่ปฏิบัติตามหลักเกณฑ์ วิธีการ และเงื่อนไขตามที่กรมสรรพสามิตประกาศกำหนด บริษัทหรือห้างหุ้นส่วนนิติบุคคลนั้นจะต้องนำเงินได้ที่ได้ใช้สิทธิยกเว้นภาษีเงินได้นิติบุคคลไปแล้วไปรวมเป็นรายได้ในการคำนวณกำไรสุทธิเพื่อเสียภาษีเงินได้นิติบุคคลในรอบระยะเวลาบัญชีที่ได้ใช้สิทธินั้น ทั้งนี้ ตามหลักเกณฑ์ วิธีการ และเงื่อนไขที่อธิบดีกรมสรรพากรประกาศกำหนด
-วันที่มีผลบังคับใช้ : ถัดจากวันประกาศในราชกิจจานุเบกษา
กระทรวงการคลัง รายงานว่า มาตรการนี้ไม่อยู่ในประมาณการรายได้ประจำปีงบประมาณ แต่ได้ประมาณการจากการจ่ายเงินอุดหนุนตามมาตรการดังกล่าวตั้งแต่ปี พ.ศ. 2565 – 2568 จำนวน 43,000 ล้านบาท คิดเป็นรายได้ภาษีเงินได้นิติบุคคลที่จะสูญเสียประมาณ 8,600 ล้านบาท แต่จะเป็นการสนับสนุนให้มีความต้องการการใช้ยานยนต์ไฟฟ้าและทำให้มีการลงทุนในอุตสาหกรรมที่เกี่ยวข้องกับยานยนต์ไฟฟ้าในประเทศเพิ่มขึ้น รวมทั้งจะทำให้มีการจ้างงานและการพัฒนาฝีมือแรงงานในอุตสาหกรรมดังกล่าวเพิ่มขึ้น